Η Σκύλα

Η Σκύλα (αγγλ. Scarlet Street) είναι φιλμ νουάρ του 1945, αμερικανικής παραγωγής, σε σκηνοθεσία Φριτς Λανγκ. Πρωταγωνιστούν ο Έντουαρντ Τζ. Ρόμπινσον, η Τζόαν Μπένετ και ο Νταν Ντιούρια.

Η ταινία βασίζεται στο ομώνυμο γαλλικό μυθιστόρημα La Chienne του Ζορζ ντε λε Φουσαρντιέρ, το οποίο προηγουμένως είχε γίνει θεατρικό έργο από τον André Mouëzy-Éon και αργότερα κινηματογραφική ταινία το 1931 από τον σκηνοθέτη Ζαν Ρενουάρ.

 Πλοκή 
Ο Κρις Κρος (Έντουαρντ Τζ. Ρόμπινσον), είναι ένας ερασιτέχνης ζωγράφος και ταμίας σε κατάστημα λιανικής πώλησης ειδών ένδυσης. Ο εργοδότης του Τζέι Τζέι Χόγκαρθ θα κάνει μια δεξίωση προς τιμήν του για να γιορτάσει τα 25 χρόνια υπηρεσίας του στην επιχείρηση. Αφού ο Τζέι Τζέι τον παρουσιάσει θα του κάνει δώρο ένα χρυσό ρολόι.

Ο Χόγκαρθ, φεύγοντας από τη δεξίωση, μπαίνει σε ένα ταξί μαζί με μια όμορφη νεαρή ξανθιά κοπέλα. Ο Κρις εκφράζει σε έναν συνεργάτη του την επιθυμία του να μπορούσε να αγαπήσει μια τέτοια νέα γυναίκα.

Ένα βράδυ καθώς περπατάει στη όδο Σκάρλετ, βλέπει κάποιον άντρα να χτυπά μια νεαρή γυναίκα. Ο Κρις θα επέμβει, θα την σώσει και μετά θα της προσφέρει έναν καφέ στο κοντινό μπαρ. Η Κίτι Μαρς (Τζόαν Μπένετ) νομίζει ότι έπεσε σε πλούσιο ζωγράφο. Στη συνέχεια η Κίτι θα συναντηθεί με τον φίλο της, Τζόνι (Νταν Ντιούρια) και θα του πει για την γνωριμία της με τον Κρις. Ο Τζόνι θα πει στην Κίτι να το παίξει ενθουσιασμένη και ερωτευμένη με τον Κρις, με στόχο να του αποσπάσουν όσα πιο πολλά χρήματα μπορούν.

Ο Κρις έχοντας μια ψυχρή σχέση με τη σύζυγο του, Άντελ (Ρόζαλιντ Άιβαν) θα βρει τον έρωτα στο πρόσωπο της Κίτι, η οποία θα του ζητήσει να νοικιάσει ένα διαμέρισμα για να ζουν τον έρωτα τους, το οποίο αργότερα ο Κρις θα το χρησιμοποιεί και ως ατελιέ ζωγραφικής του.

Για να χρηματοδοτήσει τα έξοδα του διαμερίσματος, ο Κρις κλέβει 500 δολάρια σε ασφαλιστικά ομόλογα από τη σύζυγό του και αργότερα 1.000 δολάρια μετρητά από τον εργοδότη του, Τζέι Τζέι Χόγκαρθ.

Εν τω μεταξύ ο Τζόνι θα κλέψει μερικούς από τους πίνακες του Κρις και θα τους πουλήσει σε έναν πλανόδιο έμπορο έναντι 25 δολαρίων τον καθένα. Ωστόσο, η Άντελ βλέπει τα έργα ζωγραφικής του συζύγου της, με το όνομα «Κάθριν Μαρς», στο παράθυρο μιας εμπορικής γκαλερί τέχνης, τα οποία είναι προς πώληση. Η Άντελ θα το πει στον Κρις και τον κατηγορεί ότι αντιγράφει το έργο της Μαρς. Ο Κρις συναντά την Κίτι, η οποία ισχυρίζεται ότι τα πούλησε επειδή χρειαζόταν τα χρήματα. Ο Κρις είναι πολύ ευχαριστημένος που οι πίνακές του εκτιμούνται, αν και είναι υπογεγραμμένοι το όνομα της Κίτι.. Οι πίνακες του θα αποκτήσουν μεγάλη εμπορική αξία, αν και ο Κρις δεν θα λάβει ποτέ καθόλου χρήματα από την πώληση των πινάκων του.

Στη συνέχεια ο Κρις θα επισκεφτεί την Κίτι στο διαμέρισμά τους με σκοπό να της ζητήσει να τον παντρευτεί. Αντ' αυτού βρίσκει τον Τζόνι και την Κίτι αγκαλιασμένους, επιβεβαιώνοντας τις υποψίες του ότι εμπλέκονται ερωτικά. Πιστεύοντας ότι η σχέση της με τον Τζόνι είναι κάτι το προσωρινό, ο Κρις ζητάει από την Κίτι να τον παντρευτεί, αυτή αρνείται και γελάει μαζί του. Ο Κρις τότε θολωμένος από την απόρριψη της Κίτι, θα την σκοτώσει και θα φύγει.. Η αστυνομία θα επισκεφτεί τον Κρις στο γραφείο του, όχι για την δολοφονία της Κίτι, αλλά για την υπεξαίρεση χρημάτων από τον εργοδότη του. Αν και το αφεντικό του αρνείται να κάνει μήνυση εναντίον του, ωστόσο θα τον απολύσει από την δουλειά. Αυτός που θα συλληφθεί για την δολοφονία της Κίτι είναι ο Τζόνι, εξαιτίας του ποινικού παρελθόντος του.

Στη δίκη που θα ακολουθήσει, ο Τζόνι προσπαθεί να εμπλέξει τον Κρις στη δολοφονία της Κίτι, ο οποίος αρνείται ότι ζωγράφιζε τους πίνακες, ισχυριζόμενος ότι είναι ένας αδαής καλλιτέχνης. Αρκετοί μάρτυρες επιβεβαιώνουν τη μαρτυρία του Κρις και επιβεβαιώνουν τον κακό χαρακτήρα του Τζόνι. Ο Τζόνι τελικά καταδικάζεται για τη δολοφονία της Κίτι και εκτελείται, ενώ ο Κρις μένει ατιμώρητος. Η Κίτι αναγνωρίζεται λανθασμένα ως σπουδαία καλλιτέχνις.

Έχοντας τύψεις για το έγκλημα που διέπραξε, ο Κρις προσπαθεί να κρεμαστεί, δίνοντας τέλος στη ζωή του. Αν και διασώζεται, μένει άστεγος και άπορος, χωρίς να μπορεί να αξιώσει κάποια χρήματα για τους δικούς του πίνακες. Κλονισμένος από τις τύψεις του για την Κίτι και τον Τζόνι, ο Κρις περιπλανιέται στη Νέα Υόρκη ακούγοντας συνεχώς τις φωνές τους στο μυαλό του.

 Διανομή ρόλων 
 Έντουαρντ Τζ. Ρόμπινσον ως Κρίστοφερ
 Τζόαν Μπένετ ως Κάθριν 'Κίτι' 
 Νταν Ντιούρια ως Τζόνι
 Ροζαλίντ Ίβαν ως Άντελ
 Τζες Μπάρκερ ως Ντέιβιντ
 Σαμούελ Χίντς ως Τσαρλς
 Βλαντίμιρ Σοκόλοφ ως Ποπ
 Άρθουρ Λοφτ ως Ντελαρόου
 Ράσελ Χικς ως Τζέι Τζέι

 Άλλες πληροφορίες 
Οι βασικοί ηθοποιοί της ταινίας Ρόμπινσον, Μπένετ και Ντιούρια ξανασυνεργάστηκαν μετά από τη «Γυναίκα της Βιτρίνας» του 1944 του Λανγκ γι'αυτό το ριμέικ του Ρενουάρ, ο οποίος φημολογείται ότι είχε απορρίψει την εκδοχή του Λανγκ.

Οι τοπικές αρχές σε τρεις πόλεις των ΗΠΑ απαγόρευσαν την προβολή της ταινίας στις αρχές του 1946 λόγω της σκοτεινής πλοκής και των θεμάτων τους.

 Παραπομπές 

 Εξωτερικοί σύνδεσμοι 


Κατηγορία:Αμερικανικές ταινίες της δεκαετίας 1940
Κατηγορία:Φιλμ νουάρ
Κατηγορία:Αγγλόφωνες ταινίες
Κατηγορία:Ταινίες σε σκηνοθεσία Φριτς Λανγκ
Κατηγορία:Ταινίες του 1945
Κατηγορία:Αμερικανικές ασπρόμαυρες ταινίες
Κατηγορία:Ταινίες βασισμένες σε γαλλικά μυθιστορήματα
Κατηγορία:Ταινίες τοποθετημένες στη Νέα Υόρκη